O stradă importantă din cartierul sucevean Burdujeni Sat va fi modernizată anul acesta, după ce o problemă care împiedica asfaltarea acesteia a fost rezolvată printr-o investiție de jumătate de milion de euro, de la bugetul local, iar acum s-a ajuns la etapa finală, de execuție a lucrărilor.
Trei firme de construcții sucevene au depus deja oferte pentru a obține contractul de asfaltare a străzii Dobrilă Eugen (zona "Gropi"), din Burdujeni Sat.
"Mă bucur că în sfârșit s-a ținut licitația pentru modernizarea străzii Dobrilă Eugen din Burdujeni Sat, pe care dorim să o asfaltăm de multă vreme, e importantă, mai ales că adună multe fluxuri de circulație. Au fost depuse trei oferte, de la trei companii din Suceava - SUCT, Florconstruct și Test Prima. Din păcate s-a întârziat mult cu modernizarea sa din cauza faptului că mare parte din stradă este în pantă și nu s-a putut face canalizarea prin scurgere gravitațională, pe proiectul european pe care l-am avut implementat", a spus primarul Sucevei, Ion Lungu.
El și-a exprimat speranța ca licitația să fie definitivată cât mai rapid, încât din primăvară constructorul să poată trece deja la treabă.